Lav et referat af nedenstående tekst:

Tekst:
/ritzau/ Tusindvis af danske kvinder ser skævt til kønsfæller, som lader bikinitoppen falde, når de slikker sol på udlandsrejsen. Faktisk har mere end en tredjedel af kvinderne problemer med topløs solbadning på ferien - såvel som afslørende badetøj. Det gælder kun 17 procent af de danske mænd, som åbenbart nyder udsigten. Det viser en undersøgelse af danskernes ferievaner, som analyseinstituttet Opinion Matters har foretaget for rejseselskaberne Kuoni og Apollo. Folk fra Kolding viser sig mest skeptiske over for bare bryster ved pool og badestrande: 40 procent af koldingenserne føler sig generet af den nøgne hud. Instituttet har spurgt en repræsentativ gruppe på mere end 1000 danskere i aldersgruppen 25-65 år, som rejser på udlandsferie mindst én gang om året. Undersøgelsen viser også, mange smider hæmningerne og slår sig løs på ferien. En tredjedel bruger flere penge end normalt, hver femte taler med fremmede og lige så mange kaster sig ud i ting, som de normalt ikke ville gøre derhjemme. 16 procent hælder mere alkohol indenbords, mens 13 procent prøver kræfter med "buenos dias", "bonjour monsieur" og andre praktiske fraser på lokale sprog. Når det gælder takt og tone på ferien, retter danske ferierejsende sig tilsyneladende efter et sæt uskrevne regler for god opførsel, hvis man altså skal tro undersøgelsen. Et flertal vender sig mod at smide affald og tale højt, mens knap halvdelen synes, at det er dårlig stil at tage billeder af andre uden at spørge. 38 procent bliver irriterede, hvis man ikke giver drikkepenge. /ritzau/

Referat:
Topløs solbadning på ferien generer mange kvinder. Mændene har
omvendt ikke de store problemer med det.